50
Luuyi Yakop
1 Tígí daaha, Suseef líhëhté sun fi boffi kíp, yabaalohte rii na, looyte ri níi tallilaay muun. 2-3 Ɗi antee nah ɓoyoh ya homu faami ra yugus ɓúudé fë. Wa lahute waal sabay iniil (40) yugusi ɓúudé fí Yakop, ti ɗee ɓaahuu wa ri nen*. Hente waal sabay paana (70), ɓëy Ésíp na looyu luuyi Yakop.
4 Gétëꞌ ƴaa ɓéeɓ rë, Suseef won dakki buur tih⁠ ⁠: «⁠ ⁠Hém neɓaꞌ ron, mi fahaꞌ biti koon ɗon woniɗ soꞌ buur tih⁠ ⁠: 5 leɓaꞌ bisi ra, baasoꞌ húmú wonte soꞌ biti ɗi hacce nuŋi Kanaan níi wocce, te ri nahte soꞌ níi mi añohte biti ɗi húl rëe may rii hacee na. Mi ɗaŋ biti koon buur on soꞌ ndín, mi pay haji baasoꞌ⁠ ⁠; luuya ɗúm rëe mi nimil.⁠ ⁠»
6 Léhínúu buur woli Suseef ra, buur won dakka tih⁠ ⁠: «⁠ ⁠Wëní Suseef tih, di húmú ɗagaꞌ ri ri boffi níi ri añohte, lah ri paya hacaꞌ ri na.⁠ ⁠»
7 Na saañ Suseef haji boffi ra, ñéerëꞌ a dakki buur ɓéeɓ, a ɓëewë lahu tii faam buur ra, a ɓëewí gaanni Ésíp ɓéeɓ⁠ ⁠; 8 Suseef a ɓëy faami ɓéeɓ ñéerúu ɓal, a koy-baappi a ɓëy faam boffi ɓéeɓ. Henay tuŋka a yuppa, wa heluy yin kay Gosen. 9 I wëtíir sah a soldaarri yaaguu pënís daa ɓedu Suseef. Ɗuuli ɓëewë teem ɗí gaan⁠ ⁠!
10 Tílúu wë níi wa lahute Baacaa ya Peek fa ra, di énfí laahi Yurdeŋ, wa looyute na looyi misikke. Suseef looyte luuyi boffi waal paana daaha. 11 Ɓëy Kanaanna dékú daaha ra, oluu wa ɓëy luuya Baacaa ya Peek fa, wonu tih⁠ ⁠: «⁠ ⁠Bee waɗti hena luuy ɓëyí gaante Ésíp.⁠ ⁠» Tahte níi wa wonuu énfí Yurdeŋ daaha Abeel-Misrayim, daa ri⁠ ⁠: luuyi Ésíp.
12 Ɗee nahaꞌ ri Yakop ra, koyyi paguu ri ɗaaha⁠ ⁠: 13 wa kúrúté ɓúudé fí Kanaan, hacute ri kila Makpelaa. Abraham húmú lomaꞌ kila a meeya jaanndaꞌ Mamre ra yaꞌ Eforon Heda. Ɗi húmú lom kila hacaa.
14 Wocaꞌ hacada ra, Suseef, koy-baappi a ɓëewë ɓedu wa luuyi boffi wa ra ɓéeɓ nimilute Ésíp.
Filoon fi húlí Yakop
15 Lahuu wa faam ra, koy-baappi Suseef na wonantuu filiɓ fi wa⁠ ⁠: «⁠ ⁠Mbaa bee húlëꞌ baap bee ra Suseef ii yíssëh sun fi yen, yíllëh yii misiga húmú pagu yen ri ra⁠ ⁠?⁠ ⁠» 16 Tígí daaha, wa woluute Suseef na wonu ri tih⁠ ⁠: «⁠ ⁠Na húlëy baap doom ra, won lah fun wonun ro tih⁠ ⁠: 17 fu ƴíiɗ ɗii na, fu baal fun yii ɓosi misiga húmú pagu ro fun ra. Kon fun na ɗagu ro, fu baal fun yii ɓosi bah, ndée fun habu Koope fa na húmú jaamiyoh baap ra.⁠ ⁠» Léhínúu rí, Suseef yíppé afi na looy.
18 Koy-baappi daa míllúu payiɗ affi wa, hawuute feey, líhúuté fíyí wonu ri tih⁠ ⁠: «⁠ ⁠Fun aƴeh⁠ ⁠! Habaꞌ fun ñaammu.⁠ ⁠» 19 Ndaa Suseef won wa tih⁠ ⁠: «⁠ ⁠Ngënë néekíñíi yin soo na⁠ ⁠! Mi Koope neh⁠ ⁠! 20 Ɗon húmú koluu paŋi soꞌ yin ɓos koon, ndaa Koo yídíssé rí yin wun. Di oluu ron ri, daa ri ñeyaꞌ ri daaha, nda ri mín tos ñíin caak. 21 Kon ngënë néekíñíi⁠ ⁠: may kúɗ ɗoni koyyi ron.⁠ ⁠» Unna won wa Suseef ra yëellíɗté keeññi wa.
22 Suseef a ɓëy faam boffi homute Ésíp yii maañce. Suseef pesse kíil tíméer a kíil sabboo (110). 23 Ɗi otte níi séttí Efarayim⁠ ⁠; ɓaatte biti límúu koyyi Makiir fi Manase ra, wa tíkúté ɓaŋŋi†.
24 Leɓaꞌ bisi ra, Suseef won ɓëy faam boffi tih⁠ ⁠: «⁠ ⁠May húlé, ndaa hëbíi biti Koope ay ron habraꞌ níi ɗúhíɗ rën deh, kúɗ ɗën gina gap ri Abraham, Isaak a Yakop, añohte ra. 25 Gëpí sëꞌ te ɗon añoh biti bín fë rëe, ɗon ii hel ƴuh yi soꞌ deh⁠ ⁠; lah kúrëelíi wë.⁠ ⁠»
26 Na húl Suseef Ésíp rë, ɗeef ɗi lahte kíil tíméer a kíil sabboo (110). Ɓúudé fë yugusute níi mínéh yah, ɓekute kees, ɗapute kolom.
* 50:2-3 Ɓëy Ésíp húmú kaaꞌ biti ɓúudé yah raa, wa húmú leefuu ri dúuléen a i yin heeñlaa. † 50:23 tíkúté ɓaŋŋi ⁠ ⁠: Tígí ɓaŋŋa mín wona biti Suseef habaꞌte wa koyyi, ti ɗee húmú habaꞌ Yakop koyyi ana yi Suseef, Efarayim a Manase, ti koyyi ra nen.