Téerëe bíníyú unna won Pool Tít ɗë
Kúnsëe
Ƴee daa unna bíní Pool Tít ɗë. Ɗi fi Tít, ɓani Pool daa na húmú boku légéyírí Koope. Ɗi húmú gëerté habraꞌi Pool lool bee lahaꞌ Pool tolof-tolof a ɓëy Korente ra (Saame 2 Korente 12.18). Na bíní Pool Tít unni ƴee ra nék, ɗeef ɗi fi Tít ín Keret na habraꞌ ɓëy ílí jaŋaa ɗee nay waa tílée rë (1.5).
Filiɓ unna ɓal, Pool líkínté Tít biti ɗi lah fayda níi ow ɓan ɗii heef (2.7-8, 15). Tít waɗti yëeddë ɓëy ílí jaŋii Keret ɗee ñeyaꞌ Koope Ruuh-Peseŋ a Yéesú-Kiristaa sëmlëꞌté yen bakaaɗɗi yen ra (2.4-6). Ɗi nahte ri woni ɓëewë di nay sehuu ayi Kiristaa (2.11-13).
Pool wonte ri⁠ ⁠:
- yii leŋke di waɗti man njíit jaŋi (1.5-9),
- yii leŋke yëeddëh yí paɗɗah ya (1.10-16),
- yii leŋke líkíní ɓaha ya a ɓitiffa (2.2-3),
- yii leŋke líkíní wahambaane ya a jéegí teɓ-teba (2.4-8),
- a yii leŋke líkíní ɓëewë habu ñaam ra (2.9-10).
Ɓëyí fí jaŋi téeríi bee ɓéeɓ ay ot biti ow fi ow ɓéeɓ waɗtee súugëh iñi ɓossi ëldúnë, ɗi pes pesaɗ has Kiristaa na.
1
Wodohi Pool Tít
1-4 Ɗo fi Tít, ɗo fa habaꞌ mi koy soꞌ kah-kah filiɓ ngémë boku yen ɗa, soꞌ mi Pool, soꞌ mi súrgíi Koope a apootari Yéesú-Kiristaa, daa mi na wodoh ro. Mi nahu habraꞌi ɓëewë Koope tanis wa ra wa ham ngémë, mi teeɓ wa kaaf ka, kaaf ka ñéerëꞌ a pesadi ɓëewí pokuute Koope na. Hen ɗaa raa, ay waa wëer biti wa ay haal pesa na ɗúméh, gapaꞌ Koope ɗeef ëldúnë sakuy doom ra, ɗi fa na woneh yii lahay ra. Lahaꞌ wahtaa fahaꞌ ri ra, ɗi fi Koope Sëmlëhí yen teeɓaꞌte yii leŋke pesi baa filiɓ Unee ke ri túuƴ ɗí sëꞌ waare ra. Kon book Tít, Baap-Koo a Yéesú-Kiristaa Sëmlëhí yen líhún ɗë mal, on ɗo jaamma⁠ ⁠!
Ɗee waɗti man njíit jaŋi ra
5 Soꞌ nék, fu ot mi hel ro Keret, fahaꞌi biti fu lúsíɗ yee húmú tas légéyë rë níi iña ɓéeɓ tíkëh waal, te gin fi gin ɓéeɓ fu fal na i njíit jaŋi ti di nahaꞌ mi ro ri nen. 6 Njíit jaŋi nék, waɗti hena ɓëyí lahay yii wonun sun fi, teem ɓeleɓi na kut, koyya ƴahun ɓëewí gémúté Kiristaa*, ow ɓan waa habaꞌ walaŋkaane, wa hen ɓëewí koruute. 7 Njíit jaŋi daa na tooppitoh yii leŋke iñi Koope, daa tah ɗi waɗti hen ɓëyí lahay yii wonun sun fi. Ɗi waray hen ɓëyí gaan-gaanlaꞌ gaan-gaanloo, waray hen ɓëyí keeña wuneh, waray hen ɓëyí han kep daa afa, waray hen ɓëyí fahaꞌte haaꞌ, waray hen ɓëyí pagaꞌ yii waray, saame na alal. 8 Ɗi waɗti hena ɓëyí mínté haneel, fahaꞌ yin wun, ɗi hen ɓëyí teeyte, júɓpé, ɗi hen ɓëyí lante te mín ham afi. 9 Ɗi waɗti hena ɓal ɓëyí pokohte híin Una mit lekoh ra ti di yëeddúu rí nen. Hen ɗaa raa, ɗi ay mín yëedíɗ ɓëewí kayya kaah, ɗi on wa doole, teeɓ ɓëewë na haaꞌuu ri iña na yëeddëꞌ rí rë biti wa homuy kaah.
Yëeddëh yí paɗɗah ya
10 Caakute ɓëewí fí yúhté biti faaliyuuy yii na wonu wa, níi lukaꞌ yëwúɗɗë haalu ngémë rë, wa anti homuu daaha nofee ɓëewë a wonni lahay njiriñña waa na. 11 Lah feheye níi wa nís wonni ƴaa ɓúkkí wë, ndah wa powute faam caak. Wa yëeddúu iñi yéŋké biti waray, wa saame na alal. 12 Húmú lahte ɓëyí dék Keret, bi ɓëy gin wa húmú habuu ri yonente. Ɓëyí baa húmú won tih⁠ ⁠: «⁠ ⁠Ɓëy Keret mësúu hen i feloh, wa ɓëewí ɓosute ti raɓɓa luufa nen, wa ɓëewí ɗapasute te kamute⁠ ⁠», 13 te yee won ɗi baa ra kaah. Yii baa daa tah lah wonee ɓëewë në a unni diŋke nda wa lah ngémí híinté. 14 Wa ɓanuy síkírëh yëwúɗɗë na wonu wonni saku sako ra, wa ɓanuy ñee iña na túuƴú wë ɓëewí súugúuté kaaf ka. 15 Ɓëewí ladute, yin na sobeyeh waa na. Ɓëewí laduy nék, ƴee gémúy rë, iña ɓéeɓ sobeyaꞌ sobeyoo waa na ndah níɓɓí wë na ladeh, wa na lëhíh jom. 16 Wa digiruu biti wa yúhú Koope, te pagaɗɗi wa teeɓaꞌte biti wa wonuy yin ɗii na. Wa ɓëewí ɓosute ɓosi woneeh, faaliyuuy yii na wonu wa te wa míníh paŋ dara yii wunte.
* 1:6 ɓëewí gémúté Kiristaa ⁠ ⁠: Lahte ɓëewí habuu ri ɗeh⁠ ⁠: ɓëewí mitute lekoh.