Téerëe bíní Saak ra
Kúnsëe
Filiɓ téeríi beh, Saak won a ɓëewë gémú Yéesú, hasluu filiɓ ëldúnë ɓéeɓ rë.
Ɗi wonte affi wa di yii leŋke ɗee na pesuu wa ra, ndaa ɗi yëedíɗté wë yin caak ɓal.
Iña bíní Saak ƴee ra mín yúun ow fi ow ɓéeɓ. Saak wonte sun fi⁠ ⁠:
- yii leŋke múñ a ɗaŋ Koope (1.2-8⁠ ⁠; 5.13-18),
- yii leŋke ñëkíɗ a yíkëe alal (1.9-11⁠ ⁠; 5.1-6),
- yii leŋke súfúñ a fíir (1.12-18),
- yii leŋke síkírëh a ñeyi Unni Koope (1.19-27),
- yii leŋke génëntélëꞌ (2.1-13),
- yii leŋke ngémí teeɓuuy pagaɗ (2.14-26),
- yii leŋke ɓúk (3.1-12),
- yii leŋke ñaañ a neɓ nuf (3.13-18),
- yii leŋke iñi ëldúnë (4.1-10),
- yii leŋke heefaꞌ (4.11-12),
- yii leŋke gaan-gaanloh (4.13-17),
- a yii leŋke nimili Yíkëe (5.7-11).
Ɓëyí fí jaŋi téeríi bee ɓéeɓ ay ot biti ɓëyí won biti ɗi gémpé Kiristaa waɗtee rii teeɓaꞌ pagaɗɗi.
1
Wodohi Saak ɓëewí Koope
1 Ɗon fi talli sabboo a ana ya, ɗon fi ɓëewí Koope ya hasluu ëldúnë ɓéeɓ rë, soꞌ mi Saak súrgíi Koope a Yéesú-Kiristaa Yíkëe ma na wodoh ron.
Woni Saak yii leŋke múñ
2 Ɗon fi koy-yaayyi ƴeh, keeññon sosa níi sos biti ɗon ñee coono fi mín ɗíi hen ɓéeɓ, 3 ndah ɗon yúhúté biti coono fi ñéerëꞌ a ngém daa na kúɗ múñ. 4 Te múñí baa homa ɗon na faraah raa, ɗon ay hen ɓëewí lahuy síkkë te nonute, ɗon hen ɓëewí mitute sëk. 5 Ndaa nék, ƴaha biti ow di ɗon na yéeh yii paga ri raa, ɗi ɗaga, Koope ay rii teeɓ yee nay ri page ra. Koope yéwénté, na oneeh onaꞌi lahay keeñi, ɗi onaꞌ ɓëewë ɓéeɓ. 6 Ɓëeꞌ ɗaga a ngém rek, ɓanti lah nuf ana, ndée ɓëyí na lah nuf ana madaꞌ a mboowaana kísí fë baa ngilaaw ma na ɓéyíɗ ɗí, na jaay ri hatinna ɓéeɓ rë nen. 7 Ɓëyí baa ɓanay habaꞌ biti ɗi ay lah yin Yíkëe në, 8 ndah ɗi lahaꞌ nuf ana. Ɗi laɓaꞌ laɓoo rek.
Yii leŋke ñëkíɗ a yíkëe alal
9 Ɓëyí fí hente ñëkíɗ te gémpé Yéesú, damaa ndah Koope ɓéyíɗté rí. 10 Ɓëyí fí hente yíkëe alal, bíƴëe ɓal ndah Koope cépíɗté rí, ɗi ay muuy. Ɗi ay made ti capussi gaaw fa luufa nen⁠ ⁠: 11 naꞌa fetlee rek, gaaw fa tam, capussa yookoh, wuni teem daaha. Ti ɗaaha nen, ɓëeꞌ hen yíkëe alal ra ay muuy ɗeefa ɗi takañaꞌ légéyí.
Yii leŋke súfúñ a fíir
12 Lahte sos-keeñ, ɓëeꞌ nay home coono ɗi múñ ɗí rë⁠ ⁠! Ɗi ham híin níi ɗi ɗúh në rëe, ɗi ay ɓeku baanii ndami pesa na ɗúméh rë, bee gap Koope ɓëewë fahuu ɗi fi Koope ra.
13 Ɓëyí paŋ yin ɓos hom nufi ɓanan won biti Koope daa fíir rí, ndah ow mínéh fíir Koope te Koope na fíiréh ow. 14 Yee na fíir ow ra kay, daa ri biti ɓëeꞌ fahaꞌ pes-neɓ níi neba hécé rí. 15 Te fahaꞌ pes-neɓ madaꞌ loo-koy nen te límëꞌ bakaaɗ, te koy ki baa hen gaan raa límëꞌ húl. 16 Kon ɗon fi koy-yaayyi ƴeh, ɗon fa fahaꞌ mi níi fahaꞌ ra, ngënë nëfíi affon. 17 Yii wunte a yii ñeete waal ɓéeɓ kolaꞌ sun-Koo. Wa kolaꞌ Koope na, ɗi fa sak naꞌa, céyín fë a hulla ra. Ɗi na lofiseeh, na laayeh níi ñúusɗé ow. 18 Di coobarii, ɗi ñeyaꞌte Unee ke ri daa kaaf ka ra yen límëetúté, nda yen hen ɓëewë këllúu di iña sak ri ra ɓéeɓ ti iña ɗéɓpí lecu meeyya jébëlúté Koope ra nen.
Yii leŋke síkírëh a ñeyi Un Koope
19 Koy-yaayyi ƴeh, ɗon fa fahaꞌ mi níi fahaꞌ ra, yúhí biti ɓëyí në ɓéeɓ síkírëh waɗtee rii yooɓ. Won mbée neeɓ nék waray rii yooɓ⁠ ⁠; 20 ndah ɓëyí neeɓ, na pageh yii júɓpé fíi Koope. 21 Kon, hégíi sobe a kaañ paŋ yin ɓos, ɗon cépíɗ affon, ɗon tah Una soh Koope ɗon na ra. Uni baa daa mín ɗën sëmlëꞌ. 22 Uni baa nék, ngënë téyí síkírëhí kut ndaa lah ñéyí në, henay bah, ɗon ay nofaꞌ affon. 23 Ɓëyí fí síkírëh Una te fu ñeyay na, fu madaꞌ a ɓëeꞌ caŋ seetaan baa na olsoh afi ra nen. 24 Olsaꞌ ri afi níi wocce ra, saañce yíppée hal ɗee man ɗi ra. 25 Ɓëyí kúnís nuffi ɓéeɓ síkírëh Kootaa júɓ na tah ow lahaꞌ afi te haleh iña keloh ri ra, pokoh na ñee na raa nék, ɓëyí baa ay lah sos-keeñ di yii paŋ ɗi ɓéeɓ.
26 Ɓëyí habaꞌ afi biti ɗi ɓëyí gémpé te ɗeefa ɗi mínéh ham ɓúkí, ɓëyí baa nofaꞌte afi, ngémí lahay njiriñ. 27 Di fíi Baap-Koo, ɓëeꞌ gém kah-kah te ngémí lante ra, daa ɓëeꞌ në dímlëꞌ baayu ya a jëtíɗɗë súfúñ fí wë, te hampe afi yii na sobeyil ow ëldúnë rë.