24
Ban fi poyi Faam fi gaani Koope a loola na ac fíi rë
(Saame Marka 13.1-13⁠ ⁠; Lúkkë 21.5-19)
1 Yéesú kolaꞌ dah, ɗúhté Faam fi gaani Koope na saañ. Tígí daaha, taalibe yi leɓuute na wonu ri yii leŋke ɗee taɓahuu Faam fa ra kaar. 2 Ɗi won wa tígí daa tih⁠ ⁠: «⁠ ⁠Síkíríi sëꞌ⁠ ⁠! Mee ron won kaaf ka ra ee⁠ ⁠: di man ɗi ɗee ɓéeɓ, bis ay lah ɗi ay bëp ɓéeɓ níi laꞌ ii tíkëh sun laꞌ.⁠ ⁠»
3 Tílúu wë níi wa lahute daŋi Ëlíiffë rë, Yéesú tookke a afi, taalibe yi leɓuute ri, meelute ri wonu tih⁠ ⁠: «⁠ ⁠Won fun wahtaa nay lahe yii baa ra, a yee nay teeɓee nimilu a túkkíi ëldúnë rë.⁠ ⁠» 4 Ɗi won wa tih⁠ ⁠: «⁠ ⁠Mëytíi⁠ ⁠! Ow ɓanay ron nofaꞌ. 5 Ow caak ay ayaꞌ tii soꞌ, won biti daa wa Buura Koo fal ri ra, te wa ay nofaꞌ ow caak. 6 Ɗon ay keloh yodaɗ haaꞌ yi leɓohte a ban fi haaꞌ yi lahaꞌ ginni wulohte. Síkíríi sëꞌ⁠ ⁠! Lah ngënë tíití, iñƴaa waɗti laha laho, ndaa ɗeefa túkkíi ëldúnë laheh doom. 7 Gin ay yejoh gin haaꞌ, nguur haaꞌ a nguur⁠ ⁠; yaaɓ ay haal i ílíƴ feey fa, lah ílíƴƴí feey fa ay naa hégíƴëh. 8 Ƴaa ɓéeɓ ay madee a misiga na kat ɓeleɓ biti lowa ham ra nen.
9 «⁠ ⁠Tígí daaha, ɗon ay yaayu, ɗon moklu te ɗon ay hawu húl. Af soꞌ ay tah heetta feey fa ɓéeɓ kaaꞌ ron. 10 Bín fë, ow caak ay yeris ngémí wë, wa yaayantaꞌ, wa kaaꞌantaꞌ filiɓ fi wa. 11 Yonente paɗɗah caak ɓal ay koloh nofaꞌ ow caak. 12 Kaaꞌaꞌi ɓëewë ñee woni Koope ay ɓaatee ɓaatoo níi fahantaꞌ ëylëh ow caak na. 13 Ndaa ɓëyí ham híin níi ɗúmëenë rëe, ay múc. 14 Te Uni Nebi Nguur ki sun-Koo ay waariyu ëldúnë ɓéeɓ níi heetta feey fa ɓéeɓ mit na, ëldúnë anti túkkí.
15-16 «⁠ ⁠Kon tíl níi ɗon ot yii ɓosa na sobeyil ra hom filiɓ tígí selaa, bee na húmú wonaꞌ yonente Dañeel✡ ra raa, tígí daaha, ɓëewë nay home Yúdée rë heguun daŋŋin (ɓëyí jaŋi yii bee yúhën⁠ ⁠!) 17 Ɓëyí ɗúh këem, ɓanan haal kali yin faam⁠ ⁠; 18 te ɓëyí liilti saañ meey, ɓanan nimil kali búuɓ faam. 19 Mas ɓeleɓɓa nay poke loo bín fë a ƴee nay ɓëpíré rë⁠ ⁠! 20 Ɗëgí Koope hegohi ron ɓanti teeꞌaꞌ a líƴ, mbée bisa na hílsúu rë. 21 Mee ron won kaaf ka ra ee biti jamanii baaha ay misik misigi lëhírëy sakaꞌ Koo ëldúnë níi a ɗeh, te mani ii lëhíɗ faw. 22 Te Koo cagay ëylí bissi ƴaaha koon, tin ow ii múc bín fë⁠ ⁠; ndaa ɓëewë ɗi tanis wa ra daa tah ɗi ëyíl wë.
23 «⁠ ⁠Ɓëyí won ɗon tígí daaha biti “Buura Koo fal ri ra abeh”, mbée “ɗi abín” ɓéeɓ, ngënë gémí rí. 24 I kiristaa a i yonente paɗɗah ay ac paŋ i kimtaan a iñi éemílëꞌté, fahaꞌi biti koon wa nofaꞌ sah ɓëewë Koo tanis wa ra. 25 Mi wonte ron ri abah⁠ ⁠! 26 Ɓëyí won ɗon biti Buura Koo fal ri ra ín luufin, ngënë pëyí⁠ ⁠! Ɓëyí won ɗon biti ɗi hom tígí ɗapohte, ngënë gémí⁠ ⁠! 27 Di na hélƴëꞌ Koo hawaan feey fa ɓéeɓ, ayi soꞌ mi Koy-ɓëeꞌ ay made ɗaaha nen. 28 Tígí etaꞌ médë, suulla teeꞌuu na.
Nimili Koy-ɓëeꞌ
(Saame Marka 13.24-37⁠ ⁠; Lúkkë 12.41-48⁠ ⁠; 17.26-30, 34-36⁠ ⁠; 21.25-33)
29 «⁠ ⁠Jamanii misigi baa gété rek,
naꞌa a céyín fë ƴímé,
hulla hélkísëh keen,
doole ya sun ɓéeɓ bëlkísëh.✡
30 «⁠ ⁠Tígí daaha, ay lah yii ay feeñ sun-Koo teeɓaꞌi biti wahtii ayi soꞌ lahte, te ɓëewë feey fa ɓéeɓ ay líh yaꞌ yi wa affi wa, wa ole soꞌ mi Koy-ɓëeꞌ mi aye filiɓ nérrë, mi ñéerëꞌ a doole a ndam gaan. 31 Un kúlúɓ ay tiil, mi wol malaaka yi soꞌ wër feey fa ɓéeɓ, négírëꞌí ɓëewë tansu ra, dalaani feey fa níi lúsëenín.⁠ ⁠»
32 Yéesú ɓaatte won tih⁠ ⁠: «⁠ ⁠Hëbí yee tíinndúu tal karaɗ ra affon⁠ ⁠: ɗon ot tal karaɗ capuse rek, ɗon yúh biti lee ri lah koy. 33 Ti ɗaaha nen, ɗon ot iñƴaaha ɓéeɓ lahe raa, lah yúhí biti nimili soꞌ mi Koy-ɓëeꞌ leɓohte níi leɓoh. 34 Mee ron won kaaf ka ra ee biti ɓëy jamanii bee ii múk te iñƴaaha ɓéeɓ laheh. 35 Sun a feey ay múk, ndaa unni soꞌ ii mëssí múk.
36 «⁠ ⁠Yii leŋke bisa a wahtaa nay mii nimile ra, ow yéeh yin na⁠ ⁠: malaaka ya sun neh, soꞌ mi Koy ka sah, mi yéeh yin na⁠ ⁠; Boffa kut daa yúh. 37 Jamanii nimili soꞌ mi Koy-ɓëeꞌ ay madee a yee húmú lah jamanii Nowe ra nen⁠ ⁠: 38 balaa mulii mbënë më cép bín fë, ɓëewë húmú feey fa na ñamu na hanu, ƴee na koorantuu níi yiin haal Nowe gaala ra. 39 Wa séentúuy rí níi yiin ac mbënë më kúɗté wë ɓéeɓ rë. Jamanii nimili soꞌ mi Koy-ɓëeꞌ ay made ɗaaha nen⁠ ⁠; daa mi won ron ri. 40 Yiin fin fa, ow ana ay hom meey⁠ ⁠: ow yínë waa na ay kúrú, ɓëyí yínëe helu. 41 Ɓeleɓ ana ɓal ay hom hoɗ⁠ ⁠: ow yínë waa na ay kúrú, ɓëyí yínëe helu.
42 «⁠ ⁠Kon këlíi affon⁠ ⁠! Ɗon yíih bisa nay nimile Yíkíi ron ra. 43 Ɗon yúhúté biti yíkëe faam yúh wahtaa nay aye lohoha faami ra koon, tin ɗi ii neeꞌ pëní kaaꞌ ri poo faam fa. 44 Kon këlíi affon ɗon ɓal, ndée soꞌ mi Koy-ɓëeꞌ, may nimile wahtii nuffon paay na.
45 «⁠ ⁠Mëdíi a súrgíi ñeyaꞌ woni kélfíi te ñaañce, bi kélfíi tík súrgë yí kayya ɓéeɓ yaꞌi yeri wa ñam, biti wahtaa lah ra. 46 Lahte sos-keeñ, súrgíi baa yéŋké biti yiin nay nimile kélfíi faam fa ra, ɗeefa ri page yee nahu ri ra. 47 Mee ron won kaaf ka ra ee, kélfíi ay tík iña lahaꞌ ri ra ɓéeɓ yaꞌi. 48 Ndaa ri hena súrgíi wuneh koon, ɗi won tih⁠ ⁠: “Kélfíi sëꞌ aay doom” 49 níi tah ɗi yam sun fi súrgë yí kayya hawsee wa, ɗi ñame ñami neɓpe, ñéerée a mëníyíɗɗë hane raa, 50 kélfíi ay nimil wahtii ɗi yéeh rí te ɗeefa ri seheh ri. 51 Tígí daaha, kélfíi ay rii bëkdëꞌ ɓëewë wonni wa teem ɓúkkí wë rë, mokil ri mokli misikke. Tígí daaha ɗi ay looy, ŋafoh níi tíñë lec.⁠ ⁠»
✡ 24:15-16 Saame Dañeel 9.27⁠ ⁠; 11.31⁠ ⁠; 12.11 ✡ 24:29 Saame Isayii 13.10⁠ ⁠; 34.4