15
Kúrí Yéesú fíi Pilaat
(Saame Maccëe 27.1-2, 11-14⁠ ⁠; Lúkkë 23.1-5⁠ ⁠; Saŋ 18.28-38)
1 Yíilëꞌ Koo ɓaabin cúɓ, kélfë yí seeƴoh ya tookute a ɓaha yi yëwúɗɗë ɓéeɓ a yëeddëh yí kootii Mëyíis, ɓëy këemí gaani yëwúɗɗë ɓéeɓ daal tookute. Wa pokiruute Yéesú komute ri Pilaat. 2 Pilaat meelte Yéesú won ɗi tih⁠ ⁠: «⁠ ⁠Daa fu buuri yëwúɗɗë ë⁠ ⁠?⁠ ⁠» Yéesú won ɗi tih⁠ ⁠: «⁠ ⁠Fu wonte ri, daa mi⁠ ⁠!⁠ ⁠» 3 Kélfë yí seeƴoh ya na yabu Yéesú yin caak daaha. 4 Pilaat meelilte ri won tih⁠ ⁠: «⁠ ⁠Fu mínéh lof a⁠ ⁠? Fu keleeh iña na yabu ro ɓëewí ƴee ra ɓéeɓ ë⁠ ⁠?⁠ ⁠» 5 Ndaa Yéesú wonlilay yin⁠ ⁠; yii baaha kúnté af Pilaat.
Tígí Yéesú húl
(Saame Maccëe 27.15-26⁠ ⁠; Lúkkë 23.13-25⁠ ⁠; Saŋ 18.39 níi 19.16)
6 Lahaa Paak ɓéeɓ, Pilaat ɗúhíɗ ow kasaa, bee fahuu ɓëy gina biti daa ri yeɗɗun ra. 7 Ɗeef lahte ɓëyí hínú Barabaas téƴúté kasaa a ɓëewí ɓani wa húmú haaꞌuute nguur ka níi ow húlté. 8 Tígí daaha, dúukël ow ɗeefiɗte Pilaat faam, meelte ri yee ɓaahaꞌ ri pagidi wa ra. 9 Pilaat won wa tih⁠ ⁠: «⁠ ⁠Ɗon fahuute biti mi yessiɗ ɗon buuri yëwúɗɗë ë⁠ ⁠?⁠ ⁠» 10 Ɗi fi Pilaat yúhté biti nagajek kélfë yí seeƴoh ya iñaanuu Yéesú iñaanoo daa tah wa kom ɗi ri. 11 Tígí daaha, kélfë yí seeƴoh ya sorute dúukëlí ɓëewë nuf, nda wa mín won Pilaat biti ɗi yeɗɗan Barabaas. 12 Pilaat wonil ɓëewë tih⁠ ⁠: «⁠ ⁠Mantee ɓal, kon ɗon fahuu biti mi hena ɓëeꞌ në wonuu ron buuri yëwúɗɗë rë ɗíh⁠ ⁠?⁠ ⁠» 13 Wa ɓéyrúté unni wa sun na wonu tih⁠ ⁠: «⁠ ⁠Daaƴe ri kurwah⁠ ⁠!⁠ ⁠» 14 Pilaat won wa tih⁠ ⁠: «⁠ ⁠A ri paŋ yii ɓosi bih⁠ ⁠?⁠ ⁠» Ndaa wa ɓaatuutee ɗaañnjoh na wonu tih⁠ ⁠: «⁠ ⁠Daaƴe ri kurwah⁠ ⁠!⁠ ⁠» 15 Bi fahaꞌ Pilaat yii neɓaꞌ ɓëewë, ɗi ɗúhríɗté wë Barabaas kasaa, laɓirohte Yéesú laraw, antee wa rii yeɗɗaꞌ wa daaƴe ri kurwah.
Këekkëlíi soldaarra Yéesú
(Saame Maccëe 27.27-31⁠ ⁠; Saŋ 19.2-3)
16 Soldaarra ɓeyute Yéesú, kúrúté rí baylaa filiɓ faam gëernëer, dëekúté soldaarri kayya filiɓ ɓéeɓ. 17 Wa tíkúté paltu luum sun fi, ɓeyute ñap yugusute baane, ɓekute afa, 18 na anuu rii wodoh wonu tih⁠ ⁠: «⁠ ⁠Coleere buuri yëwúɗɗë⁠ ⁠!⁠ ⁠» 19 Tígí daaha, wa na laɓisuu ri kankaniit bëhëer af, na tuulsuu ri, na anuu ƴek fíyí, na sígímírú rí. 20 Këekkëlíyúu wë rí níi wocce ra, wa nísúté paltii luuma faana, ɓekaatute ri búuɓɓí, anutee rí ɗúhíɗ ëssín na suu daaji kurwah.
Daaƴi Yéesú sun fi kurwaha
(Saame Maccëe 27.32-44⁠ ⁠; Lúkkë 23.26-43⁠ ⁠; Saŋ 19.17-27)
21 Lahte ɓëyí hínú Simoŋ, ɗi ɓëy Siren, daa ri boffi Iliksaan a Rufus. Ɗi húmú kolaꞌ meey koon, ɓani soldaarra teeꞌuute, wa enute ri kurwahi Yéesú. 22 Wa kúrúté Yéesú tígë në wonuu Golgotaa ra (daa ri⁠ ⁠: këeŋ-af). 23 Wa yerute ri béeñí boolluu a míir, ndaa ri hanay. 24 Wa koluu daaha, daaƴute ri kurwaha. Filoon fi baaha, wa púlúfúté búuɓɓí, woruute wa hanndal ki wa. 25 Wahtaa daaƴu wa ri kurwaha ra teeꞌaꞌ siñaakada. 26 Lahte bíníi tíkú af kurwaha, teeɓaꞌi yee tah Yéesú tíkú húl rë. Unna won yii beh⁠ ⁠: «⁠ ⁠Ɓëyí bee daa buuri yëwúɗɗë.⁠ ⁠» 27 Wa daaƴaaluute banndi ana ɓal kurwah hëbís Yéesú⁠ ⁠: ɓëyí yínëe paaꞌte ri yaꞌ ñamaa, yínëe paaꞌte ri yaꞌ sugu. [ 28 Yee bíníyú Téerëe rë lahaꞌte ɗaaha, bitih⁠ ⁠: «⁠ ⁠Ɗi kídëelúuté ɓëewí ɓossa na.⁠ ⁠»✡]
29 Ɓëewë në ñeyu hatni baaha ra, na hégíƴú affi wa na solu ri wonu tih⁠ ⁠: «⁠ ⁠Ɗo fa won biti fay poo Faam fi gaani Koope, fu taɓahaat ɗi filiɓ waal éeyë rë, 30 namee sëmlëꞌ afu, fu nuul kurwaha.⁠ ⁠» 31 Kélfë yí seeƴoh ya a yëeddëh yí kootii Mëyíis ɓal na ñaawlu ri hanndal ki wa wonu tih⁠ ⁠: «⁠ ⁠Ɗi sëmlëꞌté i ow kay, ɗi antee mínéh sëmlëꞌ afi⁠ ⁠! 32 Buura Koo fal ri ra fa, buuri Israyel ra, nuulan kurwaha noo. Ɗi nuul níi fun tík ɗí íl rëe, fun ay gém ɗii na.⁠ ⁠» Ɓëewë daaƴu kurwah hëbísí rë, ñaawlute ri ɓal.
Húlí Yéesú
(Saame Maccëe 27.45-56⁠ ⁠; Lúkkë 23.44-49⁠ ⁠; Saŋ 19.28-30)
33 Lahaꞌ naꞌ leelu af ra, gina ɓéeɓ ñúussé túɗ níi mitte wahtu éeyë. 34 Wahtii éeyë fë, Yéesú ɗaasse foŋ won tih⁠ ⁠: «⁠ ⁠Eloyi, Eloyi, lama sabaktani⁠ ⁠?⁠ ⁠» Daa ri⁠ ⁠: «⁠ ⁠Koope, Koope, fu súugëh sëꞌ yi taan⁠ ⁠?⁠ ⁠»✡ 35 Lahte i ow di ɓëewë húmú daaha ra, keluu wa unni ƴah, wa wonu tih⁠ ⁠: «⁠ ⁠Kélíi woni, ɗi ee dëek Éelí rë kan⁠ ⁠!⁠ ⁠» 36 Ow di waa na múkëté ɓeɓpe líil sooppe ri bineegar, pokke ri af baaŋ bëhëer, yuliɗte ri ɓúk Yéesú na fahaꞌ hënndí, na won tih⁠ ⁠: «⁠ ⁠Yéɗɗí yen olsoh, nda Éelí ay ac nuuliɗ ɗi raa.⁠ ⁠» 37 Tígí daaha, Yéesú ɗaasse foŋ, yeɗɗohte lússé.
38 Wahtii baaha, rídíi ɓídí Faam fi gaani Koope ɗap tígí selaa níi sela ra ɗaɗte dalaꞌte sun níi feey, ɓísëlsëꞌté ana. 39 Kélfíi soldaara húmú caŋ fíi Yéesú rë, olaꞌ ri ɗee húlëꞌ rí rë, won tih⁠ ⁠: «⁠ ⁠Ɓëyí bee Koy Koope kaah⁠ ⁠!⁠ ⁠» 40 Lahte ɓeleɓɓi húmú cëehúuté, na olsuu. Mari fi ɓëy Makdalaa húmú waa na, Salome, Mari yaafi Saak Ƴutuuɗ a Soses. 41 Wa na húmú ñéerúu a Yéesú homaꞌ ri Galile ra, na tooppituu ri. Ɓeleɓ caak kay húmú në ɓal, ƴi húmú ñéerúu a Yéesú na ac ri Yerusalem ra.
Haji Yéesú
(Saame Maccëe 27.57-61⁠ ⁠; Lúkkë 23.50-56⁠ ⁠; Saŋ 19.38-42)
42 Yiin húl Yéesú rë teyaꞌ a bisi waaja, daa ri bisa këllëh bisa na hílsúu yëwúɗɗë rë, te naꞌ sosse haat. 43 Daa tah Suseef fi ɓëy Arimate fa húmú lahte tii kélfë yí yëwúɗɗë në rë, te na húmú sehaaloh ayi Nguur ki Koope ra ɓal, kolaꞌ daaha pokke fídí, payte Pilaat na, meelte ri ɓúudé fí Yéesú. 44 Ndaa kelaꞌ Pilaat húlí Yéesú rë, yaa gaawaꞌte ri. Ɗi dëekrëhté kélfíi soldaarra, meelte ri nda Yéesú maañcee húl rëe. 45 Wonaꞌ ri kélfíi soldaarra biti ɗi húlté kaah ra, Pilaat wonte Suseef biti ɗi mín ɓeɓ ɓúudé fë. 46 Tígí daaha, Suseef payte lompe perkal, nuuliɗte ɓúudé fë kurwaha, líiwëꞌté rí perkala, ɗappe ri kolom ki yotu loo laꞌ, antee píníŋ laꞌ gaan, kúnëꞌté nuŋa. 47 Mari fi ɓëy Makdalaa a Mari yaafi Soses homute na olsuu tígë hacuu ɓúudé fí Yéesú rë.
✡ 15:28 Saame Isayii 53.12 ✡ 15:34 Saame Kañaa ya 22.2