2
Una na komaꞌ múc ɗë
1 Yii baa daa tah yen warutee ɓaatti ham unna keluu yen ɗa híin, nda yen ɓanti múuƴ. 2 Yen yúhúté biti una húmú ñéyíɗ Koope malaaka ya na filoon ra kaah, te ɓëewë kaaꞌuu síkírëhí una, kaaꞌuute ñeyi na ra ɓéeɓ, liilute daana yeeliyuu wa ra. 3 Kon, yen kaaꞌ síkírëhí una nay tahe yen múc kah-kah raa, yen ay mínée múc daana ɗíh⁠ ⁠? Ɗi fi Yéesú-Yíkëe daa ɗéɓpí won yii leŋke mújí bah. Filoon fe, ɓëewë keluu woni mújí baa ra wonute yen biti ɗi kaah. 4 Koope a faanaŋ fi paŋke i kawtéef gaan, kimtaan a iñi éemílëꞌté, teeɓaꞌi biti iña wonu wa ra kaah. Ɗi teeɓaꞌte ri ɓal di iña onaꞌ Ruuh-Peseŋ, ƴee woraꞌ ri ɗee fahaꞌ ri ri ra.
Yéesú daa mala liilu ɓëewë Koope na ra
5 Koope onay malaaka ya sañ-sañ sun fi ëldúnë fë nay aye fayu na wonu fun bee ra, 6 ndée bíníyúté bitih⁠ ⁠:
«⁠ ⁠Ow daa yi níi ɗo fi Koope
fu na hel nuf ɗii na⁠ ⁠?
Ow daa yi níi fu na tooppitoh ri⁠ ⁠?
7 Fu tíkké rí tígí fí yúhté biti
ɓani malaaka ya talluu teem,
fu ɓéyíɗté rí,
fu líifíɗté rí ndam,
8 fu tíkké rí
ɗi paaꞌte iña ɓéeɓ sun.⁠ ⁠»✡
Koope onte ow paaꞌte iña ɓéeɓ sun. Kon Koope helay dara yii ow lahay sañ-sañ sun fi. Añcaŋ, woteh yen olute biti ow lahay sañ-sañ sun fi iña ɓéeɓ doom. 9 Yee olu yen ra daa ri biti Yéesú húmú cépírúté ƴutuuɗ ɗee rek, malaaka ya paaꞌuute ri sun. Ndaa leegi ɗi ɓéyrúté, ɗi líifrúté a ndam ndah coono fa deƴ ɗi níi ɗi húlté rë. Ɗaaha, naaꞌi keeñ Koope tahte Yéesú húlíɗté ɓëewë ɓéeɓ. 10 Koope daa sak iña ɓéeɓ te iña ɓéeɓ homiɗ ɗi. Te waɗ waro biti ɗi ñeyaꞌ coono fa deƴ Yéesú rë, paŋ yee paŋ ri ɗii na ra níi ɗi fi Sëmlëhí ɓëewë ɓéeɓ mit sëk. Ɗaaha, Koope fahaꞌ biti ow caak hen koyyi, wa bok ndami.
11 Ɗi fi Yéesú fë na ladil ɓëewë bakaaɗɗi wa ra, a wa fi ɓëewí ƴaaha ɓéeɓ daa boku Boffa yínë. Yii baa daa tah, ɗi sopaay dëekëꞌí wë koy-baappi 12 ndah nagajek, ɗi wonte Koope bitih⁠ ⁠:
«⁠ ⁠May teeɓ koy-baappi soꞌ daa fu wah,
mi kañ ro fíi mboolo ma ɓéeɓ.⁠ ⁠»✡
13 Yéesú wonte biti ɓal⁠ ⁠:
«⁠ ⁠Soꞌ may tíké yaakaari soꞌ ɓéeɓ Koope na.⁠ ⁠»
Di yii leŋke koy-baappi na ɗi wonte biti ɓal⁠ ⁠:
«⁠ ⁠Soꞌ mi abeh, funi koyya tík Koope yaꞌ soꞌ ra.⁠ ⁠»✡
14 Wa fi koyyi ƴaa nék, lahuu boꞌ faan a ñif. Yii baa daa tah ɗi fi Yéesú ac hente ow, lahte boꞌ faan a ñif nonte waa na nda ri húl, ɗakaƴaꞌ Seytaane fa lah sañ-sañ na ɓek ow húl rë. 15 Ɗaaha, ɗi sëmlëꞌté ɓëewë húmú madu i ñaam nen pesi wa ɓéeɓ rë, ndah neeha neehu wa kúl kë rë. 16 Yen olute biti ɗi ac sëmlëꞌí malaaka ya neh, ɗi ac sëmlëꞌí séttí Abraham. 17 Yii baa daa tah ɗi waɗti ac hen ow ti koy-baappi nen, ɓani wa man ɓéeɓ nda ri hen seeƴohi gaani wa, bi naaꞌte keeñ níi naaꞌ, pokohte légéyírí Koope. Ƴaaha ɓéeɓ, nda ri yeraꞌ ñíiní tos ɓëewë, Koope baal wa bakaaɗɗi wa. 18 Yéesú a faanaŋ fi, fahuute fíir, te ri ñeete coono. Kon, ɗi mín habraꞌ ɓëyí në fíirú.
✡ 2:8 Saame Kañaa ya 8.5-7 ✡ 2:12 Saame Kañaa ya 22.23 ✡ 2:13 Saame Isayii 8.17-18