10
1 Iña won kootii Mëyíis rë, sëegú kut iñi wunna nay aye fayu ra, ndaa wa iñi wunni ƴaa neh. Yii baa daa tah ɓëewë na fahuu leɓohi Koope, lahaa kíil ɓéeɓ wa jébël i hawiɗ te wa paguu yaa yínë faraah ra, Kootaa mínéh tah wa mit sëk. 2 Ƴaha biti ɓëewë në yeru Koope sarah ƴaa ra, bakaaɗɗi wa lante na waal yínë kut teempe waali yíníi baaha koon, tin wa hëbíih affi wa i bakaaroh te wa ii yeril Koope sarah koy yínë sah. 3 Wa kay, hawiɗɗa na hawru wa ƴaaha ra, lahaa kíil ɓéeɓ hom nérsëꞌ wë bakaaɗɗi wa, 4 ndah nagajek, ñif naal fana mbée ñif sékét peꞌ mínéh hos bakaaɗ. 5 Yii baa daa tah na ac Kiristaa ëldúnë rë, won tih⁠ ⁠:
«⁠ ⁠Fu saamay biti fu hawru,
fu saamay biti fu yeru sarah,
ndaa fu saamiɗte soꞌ boꞌ faan.
6 Hawri ay tamu tamo níi sooy neɓaay ro,
yeraꞌ sarahi ay baaluu bakaaɗ neɓaay ro ɓal.
7 Mi won ɗo tígí daaha tih⁠ ⁠:
Mi abee Koope⁠ ⁠!
Mi ac paŋi yee fahaꞌ fu ra ti di bíníyúu rí filiɓ Téerëe rë nen.⁠ ⁠»✡
8 Ɗi dalaꞌ woni bitih⁠ ⁠: «⁠ ⁠Fu saamay biti fu hawru, fu saamay biti fu yeru sarah, fu saamay hawidi ay tamu tamo níi sooy, te fu saamay sarahi ay baaluu bakaaɗ, yínë sah neɓaay ro na.⁠ ⁠» Ɗi wonte iñƴaaha, te añcaŋ Kootaa daa nahaꞌ wa. 9 Ɗi antee ɓaat won tih⁠ ⁠: «⁠ ⁠Mi abee Koope⁠ ⁠! Mi ac paŋi yee fahaꞌ fu ra.⁠ ⁠» Ɗaaha, ɗi níssé yee ɗéɓ ɗë, tíkké yin has. 10 Ñeya ñee Yéesú-Kiristaa yee fahaꞌ Koope, yeraꞌte faani, yeraꞌte ñíiní waal yínë kut teempe waali yíníi baaha ra, daa ladil yen.
11 Seeƴoh di seeƴoh ɓéeɓ, yíilëe Koo faraah ɗi yípëh légéyéré Koope, te ri dékëꞌ jébël saraha ya yínë faraah, ƴi fí yúhté biti ii mëssí mín hos bakaaɗ. 12 Ɗi fi Kiristaa nék, jébëlëꞌ sarah waal yínë kut teempe waali yíníi baaha hosse bakaaɗɗi yen, te ri ín tookke hëbís Koope ra, hompe yaꞌi ñamaa fi, 13 na seh níi bín nëy yíssírée Koope kaaꞌoh yi hen tíkëe yí kotti ra.✡ 14 Kon, Kiristaa jébëlëꞌ sarah waal yínë kut, tahte ɓëewë ɗi ladil wa ra mitute sëk níi kiri fi kirih.
15 Ruuh-Peseŋ wonte yen ri níi lante ɓal. Ɗi dalaꞌ woni bitih⁠ ⁠:
16 «⁠ ⁠Koo-Yíkëe won tee⁠ ⁠:
“Filoon fi baaha,
yee nay mii poke
hanndal ki funi wa ra
daa ri beh⁠ ⁠:
may bíní túuƴëꞌ yí sëꞌ keeññi wa,
mi ɓek wa affi wa.”⁠ ⁠»✡
17 Ɗi tíkké won tih⁠ ⁠:
«⁠ ⁠Nuf soꞌ ii payil bakaaɗɗi wa,
ii payil tooññi wa.⁠ ⁠»✡
18 Koope baalte ɓëewë bakaaɗɗi wa raa kay, kon ɓëewë ii jébëlíl sarah hosaa bakaaɗ.
Ɗee nay yen leɓee Koope ra
19 Koy-yaayyi ƴeh, ñif ma yúf Yéesú rë onte yen sañ-sañi haaluun yen tígë sela níi sela ra te yen sídíih në dara. 20 Ɗi kúnsíɗté yen waal has, bi na tah ow pes, ñéyíɗté rí rídëe daa maanam faani ra. 21 Yen lahuu seeƴohi gaani daa kélfíi ɓëy faam Koope⁠ ⁠! 22 Ñif mi Kiristaa hosse keeññi yen yii ɓosi kaaꞌ yen lah afi tookke, te yen ɓoyute a mulii lante. Kon yen leɓuun Koope yen yeɗ ɗi keeññi yen, yen gém te yen ɓan naa lah nuf ana. 23 Yen ham yaakaara lahuu yen ɗa híin, bee na haagu yen ɓúkkí yen yen na wonu ri ra, yen ɓanti gooy ndah yii gapaꞌ Koope ɓéeɓ ɗi paŋ ri. 24 Yen níɓún di nay yen líkínëntée hanndal ki yen, nda yen fahaꞌ ow te yen paŋ yin wun. 25 Lahte ɓëewí mokluy ayi ɗeefaꞌi teeꞌaꞌ ya na ɗaguu yen Koope ra. Yen ɓanun ñee kotti wa. Yen kay, yen onantuun doole hanndal ki yen, yen ɓaat ɗii paŋ yen saye, ndah ɗon olute biti bisa nay nimile Yíkëe rë wullilay.
26 Yen fa yúhú kaaf ka níi yúh rë, yen faaliyuy kaaf ki baa yen bakaare pëtíh rëe, ii lahil sarahi ay mín nís bakaaɗɗi ƴah. 27 Lahaa ɗaaha raa, yen ay tallee biti kay, yen took yen sehe a tíidí misikke yee nay yen kate bisa nay aattiyee Koope kaaꞌoh yi, ɓek wa njaar mi kíi kë nay waa muuyle ra. 28 Ow kaaꞌ ñee iña won kootii Mëyíis níi ow ana mbée ow éeyë seede ri raa, ɓëyí baa ay hawu húl te ri ii yérmú koy yínë sah. 29 Ɓëyí baa henu ɗaaha raa, ɓëeꞌ wonay dara Koy Koope na, faaliyaay ñif ma ladil ri pok yee hanndal ki ɓani Koope, na sol Ruuha na onaꞌ mal ra, ɓëyí baa ay henu ɗíh⁠ ⁠? Ɗon yúhúté biti daani ɓëyí baa nay lukee misik maan⁠ ⁠? 30 Nagajek, yen yúhú Ɓëeꞌ won bitih⁠ ⁠:
«⁠ ⁠Daa mi nay yíllíré, daa mi nay yínlé yii paŋ ow ɓal⁠ ⁠!⁠ ⁠»✡
Bíníyúté Téerëe biti ɓal⁠ ⁠:
«⁠ ⁠Koo-Yíkëe ay aattiyaꞌ ɓëewí⁠ ⁠!⁠ ⁠»✡
31 Mas ɓëeꞌ nay keene yaꞌ Koope fa na pes ɗa⁠ ⁠!
32 Nérsíi yee húmú ñeyu ron filoon, bee hawaanaꞌ ron niiñi Koope ra, bee haaluu ron ngémë rë. Jamanii baaha, ɗon lahute coono fi misikke ndaa ɗon habute híin. 33 Húmú hom níi rëe, ɗon na solu fíi ɓëewë ɓéeɓ, ɗon moklu fíi ɓëewë ɓéeɓ. Húmú hom níi rëe ɓal, ɗon na habruu ɓëewë na moklu ti ɗon nen ra. 34 Ɗon húmú bokute coono a ɓëewë téƴú kasu ndah Yéesú rë. Alal mon húmú naafaa raa sah keeññon húmú sosaꞌ na sosoo, ndah ɗon húmú yúhúté biti ɗon lahute alal ma gén ɗë, ƴi ii ɗúm níi kiri fi kirih. 35 Kon, féhéyí níi ɗon ɓanti yeris yaakaaron, ndah daa ri nay tahe ɗon liil waafi gaante. 36 Ɗon warun múñ mújë nda ɗon paŋ yee fahaꞌ Koope ra, ɗon liil yee gapaꞌ ri ra, 37 ndah nagajek, bíníyúté Téerëe bitih⁠ ⁠:
«⁠ ⁠Tasse ƴutuuɗ fíi,
ii maañ sah,
ɓëeꞌ nay aye ra
ay ac,
te leegi ɗi lahe deh.⁠ ⁠»✡
38 Koope wonte bitih⁠ ⁠:
«⁠ ⁠Ɓëyí fí yéŋké biti ngém daa tah ɗi habuu ɓëyí júɓpé,
ɓëyí baa ay pes*.
Ɗi wëegís filoon raa nék,
keeñ soꞌ ii sos ɗii na.⁠ ⁠»✡
39 Yen nék, yen nëníh ɓëewë në wëegísú filoon níi saŋku ɗeef wa na ra. Yen nonu ɓëewë gémú Koope ra, te yen ay múc.
✡ 10:7 Saame Kañaa ya 40.7-9 ✡ 10:13 Saame Kañaa ya 110.1 ✡ 10:16 Saame Yérémí 31.33 ✡ 10:17 Saame Yérémí 31.34 ✡ 10:30 Saame Nérsí Kootaa 32.35 ✡ 10:30 Saame Nérsí Kootaa 32.36 ✡ 10:37 Saame Habakuk 2.3 * 10:38 Ɓëyí fí yéŋké biti ngém daa tah ɗi habuu ɓëyí júɓpé, ɓëyí baa ay pes ⁠ ⁠: Lahte ɓëewí habuu ri ɗeh⁠ ⁠: Ɓëeꞌ júɓ íllí sëꞌ rë, ay pesee ngém. ✡ 10:38 Saame Habakuk 2.4