13
Ɗee tansuu Barnabaas a Sool ra
1 Di filiɓ ɓëy ílí jaŋii Añcos, húmú lahte i yonente a i yëeddëh. Daa wa i Barnabaas, Simewoŋ fa na dëekúu Ñúul rë, Lúsíyús fi ɓëy Siren, Manahen bee ɓani Erot fa húmú kúɗ Galile ra koruu kúkëy rë, a Sool. 2 Lahte bis, wa homute na jaamiyuu Yíkëe wa na ooru, Ruuh-Peseŋ won wa tih⁠ ⁠: «⁠ ⁠Bérrí sëꞌ Barnabaas a Sool, wa paŋ légéyë dëekëꞌ mí wë rë.⁠ ⁠» 3 Ooruu wa, wa ɗagute níi wocute ra, tígí daaha wa tíkúté yaꞌ yi wa sun fi Barnabaas a Sool, pëkísúté wë suute.
Homi Barnabaas a Pool Síipër
4 Ruuh-Peseŋ wolte Barnabaas a Sool, wa suute Selasi ɓeyute gaal yullute Síipër. 5 Lahuu wa Salamine di Síipër rë, wa yabute na waariyu Unni Koope filiɓ ílíƴƴë na ɗaguu yëwúɗɗë rë. Wa húmú ñéerúu a Saŋ Marka, ɗi na habraꞌ wa. 6 Wa húusúté Síipër ɓéeɓ níi wa lahute Pafos. Lahuu wa Pafos daaha ra nék, wa teeꞌuute a luhusoh hínú Bar-Yéesú, ɗi yëwúɗ. Ɗi húmú mbata yonente oroh. 7 Ɗi húmú non ɓëewë leɓuu Sersus Pawlus, gëernëerí gina ra. Ɗi fi Sersus húmú ɓëyí ñaañce. Lahte bis, ɗi dëekrëhté Barnabaas a Sool, ndah ɗi húmú fahaꞌte síkírëhí Unni Koope níi fahaꞌ. 8 Ndaa ɗi fi luhusoha tii geregi hínú Elimaas ra, na bot wa, na fahaꞌ yahi nuf gëernëerë, kaaꞌ ɗi gém Yéesú. 9 Tígí daaha, Sool fa na wonuu Pool ɓal ra, líiffé a Ruuh-Peseŋ, hente ri íl jak 10 antee rii won tih⁠ ⁠: «⁠ ⁠Ɗo fu feloh gaan, fu pagaꞌ ɓos kep, fu seytaane, fu wonay dara yin wun⁠ ⁠! Waalli Yíkëe ɓéeɓ júɓpé, ndaa fu dékëꞌ fahaꞌi ɗëllí wë⁠ ⁠! Fii yeris yee na paŋ fu ra a⁠ ⁠? 11 Caa fu ot leegi⁠ ⁠! Yíkëe ay ɓéyíɗ yaꞌi sun fu, fu búum kiis, fu olleh naꞌa.⁠ ⁠» Ɗee a ɗeh, íllí Elimaas yíppée mírëef, ñúussé túɗ. Ɗi gíndëeyëhté hatinni ƴaa ɓéeɓ na saam ɓëyí nooka ri. 12 Olaꞌ gëernëer yee lah ra, unna wonu sun fi Yíkëe rë haalte ri níi ɗi yíppée gém.
Gonli Pool a ɓëy Añcos fi Písídí
13 Filoon fi baaha, Pool a ɓëewë wani ñéerúu rë haalute gaal Pafos, suute Perse di Pamfili. Saŋ Marka takaꞌ a wa daaha, nimilte Yerusalem. 14 Koluu wa Perse ra, wa ɓeyaatute waala níi wa lahute Añcos di Písídí. Lahaꞌ bisa na hílsúu rë, wa haalute tígë na ɗaguu yëwúɗɗë Koope ra, tookute. 15 Jaŋiyuu unna ɗúhëꞌ téeríi Kootaa ra a téeré yí yonente ya níi wocce ra, njíittí tígë wolute ow waa na woni wa biti hena biti wa lahute yii wonun wa oni ɓëewë doole raa, wa mín ɓeɓ una. 16 Tígí daaha, Pool kolohte ɓéyíɗté yaꞌi won tih⁠ ⁠: «⁠ ⁠Ɗon fi ɓëy Israyel a ɗon fi ɓëewí kayya neehu Koope ra, síkíríi⁠ ⁠! 17 Koope fi yen fi ɓëy Israyel daa tanis caacci yen. Ɗi ɓaatte tala na homuu wa Ésíp rë, ɗi antee wa naa ɗúhíɗ a yaꞌi ɓítté. 18 Hente yii mit kíil sabay iniil (40) ɗi kúɗté wë rí luufa, ɗi na mújíɗ wë. 19 Filoon fi baaha, ɗi múkílté heet paana Kanaan, yeɗte ginni wa caacci yen, hente ƴi wa. 20 Homi caacci yen dín fë, waɗtee mit kíil tíméer iniil a kíil sabay iip (450).
«⁠ ⁠Filoon fi baaha, Koope saamiɗte caacci yen i laman na kúrú gina níi a jamanii yonente Samiyel✡. 21 Kolaꞌte laman ki Samiyel, wa meeluu buur. Tígí daaha, Koope tíkíɗté wë Sawul hente buuri wa. Sawul koy Kís, ɗi non tali Beŋsame. Sawul hompe kíil sabay iniil (40) nguur ka. 22 Cépírëꞌ Koope Sawul ra, ɗi tíkíɗté wë Dawit nguur ka, won tih⁠ ⁠: “Mi ot Dawit koy Yéssée. Daa ri ɓëeꞌ neɓaꞌ soꞌ keeñ soꞌ ra, ɗi ay paŋ iña fahaꞌ mi ra ɓéeɓ.” 23 Di húmú gapaꞌ wa ri, Koope ɗúhrëꞌ Sëmlëhí Israyel filiɓ séttí Dawit, daa ri Yéesú. 24 Balaa Yéesú ac, Saŋ húmú wonte ɓëy Israyel ɓéeɓ biti wa lof pesaɗ ndín, wa bëtsú. 25 Te balaa Saŋ húmú ɗúmël, ɗi won tih⁠ ⁠: “Ɗon habuu biti daa mi wah⁠ ⁠? Soꞌ mi ɓëeꞌ na sehu ɗon ɗa neh déꞌ⁠ ⁠! Cëe mi won ɗon⁠ ⁠: ɓëyí baa ee ac filoon fi soꞌ ra, te mi haaƴayti liil kotti*.”⁠ ⁠»
26 Pool tíkké won tih⁠ ⁠: «⁠ ⁠Koy-yaayyee ke soꞌ ƴeh, ɗon fi séttí Abraham, a ɗon fi ɓëewí kayya neehu Koope ra, Koope wolaꞌ yen unni, múclí yen. 27 Ɓëy Yerusalem nék a kélfë yí wë yíih Yéesú daa ri wah, wa yíih yee won unna bíníyú yonente ya na jaŋiyu lahaa bisa na hílsúu faraah ra. Kaaꞌeeh wa pagute yee won unna ra, tíkúté Yéesú húl⁠ ⁠! 28 Wa oluy yii mín tah ɗi tíkú húl, wa anutee nah Pilaat hawi. 29 Gétëꞌ bee paguu wa ri iña húmú won Téerëe sun fi ɓéeɓ níi wocce ra, wa cépírúté rí kurwaha, ɗapute ri kolom. 30 Ndaa Koope këlíɗté rí ɓúudé, 31 te ri feeñiyohte ɓëewë wani húmú ñéerúu dalaꞌte Galile níi Yerusalem ra bis caak, te ɓëewí ƴaa daa seede yi fíi ɓëewë woteh. 32 Fun fi ƴee nék, fun ayu waarii ron Uni Nebi beh⁠ ⁠: yee húmú gapu caacca ra, 33 Koope pagiɗte ri yen fi séttí wë níi mitte, bee këllëꞌ rí Yéesú ɓúudé rë. Ti ɗaaha nen, Téeríi kañaa ya wonte ri di kañii ana fa bitih⁠ ⁠:
“Daa fu Koy soꞌ,
dalaꞌte woteh mi Boffu.”✡
34 «⁠ ⁠Koope këlíɗté Yéesú ɓúudé, nda faana ɓanti yah. Ɗi won ɗi tih⁠ ⁠:
“May ron on barke yi selate te wëerté, ƴee húmú gap mi Dawit ra.”✡
35 «⁠ ⁠Lahte tígí bíníyúuté rí ílíƴ kay, won tih⁠ ⁠:
“Fii yeris soꞌ mi ɓëwú, ɓúudé fí sëꞌ yah.”✡
36 «⁠ ⁠Ɗi fi Dawit homaꞌ ri jamanii ra, húmú paŋke yee fahaꞌ Koope ra, ɗi antee húl hacute hëbís caacci, ɓúudé fí yahte. 37 Ndaa ɓëeꞌ Koope këlíɗ ɗí ɓúudé rë, ɓúudé fí ñeyay yah. 38-39 Koy-yaayyee ke soꞌ ƴeh, yúhí biti af Yéesú kep daa tah baalaꞌ bakaaɗ na wonu. Kootii Mëyíis mínéh tah Koope habaꞌ ow ɓëyí júɓpé⁠ ⁠; ɓëyí gém Yéesú në ɓéeɓ, Koope ay rii habaꞌ ɓëyí júɓpé. 40 Kon këlíi affon balaa yee bíníyú téeré yí yonente ya ra kat ɗon. Síkíríi yee húmú won Koope ra⁠ ⁠!
41 “Ɗon fa wonuy yin soo na ra síkíríi⁠ ⁠!
Affon ay kúnëh, ɗon húl tík sun⁠ ⁠;
ndée filiɓ jamanee ke ron beh,
may ron paŋ yii fí yúhté biti ow daa ɓíllë ɗon ɗi koon
ɗon ii rii mëssí gém⁠ ⁠!”✡⁠ ⁠»
42 Ɗúhúu Pool a Barnabaas tígë na ɗaguu yëwúɗɗë Koope ra, ɓëewë ɗagute wa biti bisa na hílsúu rë nimil raa, wa mín ayaat, nimilaat gonla dalu wa baa ra. 43 Filoon fi bee tasaaruu ɓëewë rë, yëwúɗ caak a ɓëewí ɗeefrute wa yooni wa ñeyute tal Pool a Barnabaas. Wa ñéerúuté na gonlu, Pool a Barnabaas na wonu wa biti wa ham ɗee baahaꞌ Koope waa na ra híin.
44 Nimilaꞌ bisa na hílsúu yëwúɗɗë rë, wonoh biti ɓëy Añcos ɓéeɓ teeꞌuute síkírëhí unni Yíkëe. 45 Oluu yëwúɗɗë ɗee teyu ɓëewë rë, wa eeñnjuute Pool na botu ri, na solsuu ri. 46 Tígí daaha, Pool a Barnabaas ɗapuy dara, wonu wa tih⁠ ⁠: «⁠ ⁠Unni Koope waɗti ɗéɓpí waariyun ɗon koon ndaa bi kaaꞌuu ron síkírëhí wë teeɓaꞌte biti pesa na ɗúméh rë jomute ron. Leegi cëe fun yíssëh heetti kayya na book, 47 ndée Yíkëe túuƴcé fun yii bee won tih⁠ ⁠:
“Mi falte ro fu hen niiñi heetta,
nda fu kúɗ unna na tah ow múc ɗë tígí teem feey fa ɓéeɓ⁠ ⁠!”✡⁠ ⁠»
48 Keluu ɓëewë yëwúɗ neh unni ƴaa ra, keeññi wa sosse, wa na kañu unni Yíkëe. Ɓëewë Koope tanis wa nay haale pesa na ɗúméh rë ɓéeɓ gémúté.
49 Unni Yíkëe hente lëyëŋ deyi baa ɓéeɓ. 50 Yëwúɗɗë koluu daaha nék olute ɓeleɓɓi gaan músëerrë na jaamiyuu Koope ra a ɓaha ya gina, ɓekute wa nuf, na moklu Pool a Barnabaas níi wa líkúté wë gin wa. 51 Líkúu wë rë, wa paagute pënë mí kotti wa, teeɓi wa biti wa homuy kaah, wa suute Ikoñum. 52 Wa fi taalibe ya Añcos nék, keeññi wa sosse níi sos, wa líifúté a Ruuh-Peseŋ.
✡ 13:20 Saame 1 Samiyel 3.1-21⁠ ⁠; 16.1-13 * 13:25 mi haaƴayti liil kotti ⁠ ⁠: Di gerek, bíníyú ɗeh⁠ ⁠: te mi ƴinte sah pëkísí níh yí ñafaɗɗi. ✡ 13:33 Saame Kañaa ya 2.7 ✡ 13:34 Saame Isayii 55.3 ✡ 13:35 Saame Kañaa ya 16.10 ✡ 13:41 Saame Habakuk 1.5 ✡ 13:47 Saame Isayii 49.6