3
Yéesú a Nikodem
1 Lahte ɓëyí hínú Nikodem, ɗi non fariseŋŋa te ri kélfë yëwúɗ. 2 Ɗi acce elek ɗeefiɗte Yéesú won ɗi tih⁠ ⁠: «⁠ ⁠Ɓahaa, fun yúhúté biti Koope daa wol ro yëeddí fun, ndah ow mínéh paŋ kimtaanna paŋ fu ra hém Koope ñéerëey a ri.⁠ ⁠» 3 Yéesú tahte won ɗi tih⁠ ⁠: «⁠ ⁠Mee roo won kaaf ka ra ee⁠ ⁠: ow mínéh yúh iña Nguur ki Koope, hém ɗi límëetúy.⁠ ⁠» 4 Nikodem meelte ri won tih⁠ ⁠: «⁠ ⁠Ow tíl níi ɓaha raa, ɗi ay límëetúu ɗíh⁠ ⁠? Ɗi ii nimil loo yaafi límëetú kay maan⁠ ⁠?⁠ ⁠» 5 Yéesú tahte won ɗi tih⁠ ⁠: «⁠ ⁠Mee roo won kaaf ka ra ee⁠ ⁠: ow mínéh haal Nguur ki Koope, hém ɗi ñeyay muluɓ a Ruuh-Peseŋ, ɗi límëetú. 6 Ɓëyí límú ow, pesaꞌ pes ow⁠ ⁠; ɓëyí límúu Ruuhi Koope, pesaꞌ Ruuhi Koope. 7 Yin ɓanay roo jaahal di yee wonaꞌ mi ro biti ɓëewë warutee límëetú rë. 8 Ngilaaw ma laɓaꞌ tígí neɓaꞌ ri fu kelee na neh a⁠ ⁠? Añcaŋ, fu yéeh tígë kolaꞌ ri a tígë na saañ ɗi ra⁠ ⁠! Ɗi ɗaaha kep di ɓëyí límúu Ruuhi Koope⁠ ⁠!⁠ ⁠» 9 Nikodem won ɗi tígí daaha tih⁠ ⁠: «⁠ ⁠Baa mínëꞌ lah ɗíh⁠ ⁠?⁠ ⁠» 10 Yéesú won ɗi tih⁠ ⁠: «⁠ ⁠Yëeddëhë teempe ti ɗo nen Israyel fu yéeh yii baa a⁠ ⁠? 11 Mee ron won kaaf ka ra ee⁠ ⁠: fun hom wonuu iña yúhú fun ɗa, fun seede iña na olu fun ɗa, ndaa ɗon fahuuy fun síkírëh. 12 Mi won ɗon iñi ëldúnë ɗon gémúy sëꞌ rëe, ɗon ay soo gémée ɗíh biti mi wona ron iñi sun-Koo⁠ ⁠? 13 Ow pëyrëy yúhí sun-Koo⁠ ⁠; soꞌ mi Koy-ɓëeꞌ fë kolaꞌ na ra doŋ daa yúh rí.
14 «⁠ ⁠Ɗee keraꞌ Mëyíis goŋ fa yugusuu përëm sun fi duuda, ɓéyíɗté rí luufa ra✡, soꞌ mi Koy-ɓëeꞌ mi waɗti ɓéyrúun ɗaaha, 15 nda ɓëyí gém sëꞌ ɓéeɓ lah pesa na ɗúméh rë. 16 Yúhí biti Koope fahaꞌ ɓëewë fahoo níi ɗi yeraꞌte Koy ka lahaꞌ ri ra kut, nda ɓëyí gém ɗii na ɓéeɓ ɓanti saŋku, lah pesa na ɗúméh rë. 17 Koope wolay Koohi ëldúnë biti ri ac daani ɓëewë⁠ ⁠; ëe-ëeꞌ, ɗi wol ri sëmlëꞌí wë. 18 Kon ɓëyí gém Koy ka na ii daanu⁠ ⁠; ɓëyí gémëy rí nék daanute níi wocce, af yee gémëy ɓëeꞌ ɗi fi Koy ki yíníi Koope kut ra. 19 Te yee haalaꞌ daana ra daa ri beh⁠ ⁠: niiña acce feey, ndaa ñúusë daa génël ɓëewë niiña ndah pagaɗɗi ɓossi wa. 20 Ɓëyí na paŋ ɓos ɓéeɓ wonay yin niiña, ɗi hegaꞌ ri hegoo, ndah ɗi kaaꞌ biti pagaɗɗi ɓossi feeñ. 21 Ɓëyí pagaꞌ kaah nék saamaꞌ niiña, nda ɓëyí ot pagaɗɗi ɓéeɓ yúh biti Koope daa ɓek ɗi na.⁠ ⁠»
Yéesú a Saŋ Batis
22 Filoon fi baaha, Yéesú a taalibe yi koluute suute Yúdée. Ɗi hompe i waal daaha a wa, ɗi na bëtís ɓëewë. 23 Saŋ nampee hom Enon di hëbís Salim na bëtís daaha ɓal, bi caak tígë muluɓ. Ɓëewë aye ɗii na, ɗi bëtsé wë. 24 Baaha ɗeef ɗi téƴúy kasu doom.
25 Lahte bis, i ow di taalibe yi Saŋ na taasuu a yëwúɗ yii leŋke di na ɓukutuu. 26 Wa payute Saŋ na wonu ri tih⁠ ⁠: «⁠ ⁠Ɓahaa, fu nérsëhté ɓëeꞌ ɗoni húmú énfí laahi Yurdeŋ fu na seedeyiɗ ɗi ra a⁠ ⁠? Ɗi dalte bëtís te ɓëewë ɓéeɓ yuluu ɗii na.⁠ ⁠» 27 Saŋ won wa tih⁠ ⁠: «⁠ ⁠Ow mínéh lah yii man ɗah, te Koo oneh ri ri. 28 Ɗon mínú seede biti sah, mi wonte biti mi Buura Koo fal ri ra neh, a biti Koope wol soꞌ këllëhí doŋ. 29 Kílëek bi ƴaali⁠ ⁠; kooji ƴaala nék homaꞌ dah, kelee una, keeña sos níi sos. Daa mi kooji bah, yii baa daa tah keeñ soꞌ sos níi sos. 30 Ɗi waɗti laha maakaama laho saye, bi soꞌ ëylée.
31 «⁠ ⁠Ɓëeꞌ kolaꞌ sun-Koo ra daa paaꞌ ɓéeɓ sun. Ɓëyí feey fi beh, míntí nona feey te wonaꞌ yii leŋ ëldúníi beh. Ɓëeꞌ kolaꞌ sun-Koo ra nék [daa paaꞌ ɓéeɓ sun]⁠ ⁠; 32 ɗi seedeyaꞌ iña ot ɗi a ƴee keloh ri ra, ndaa ow na síkíréeh rí. 33 Ɓëyí tah iña na won ɗi ra, déggëlté biti Koo wonaꞌ kaah. 34 Ɓëeꞌ Koope wol ri ra, léhínëꞌ woni Koope, ndah Koope ɓeɓ Ruuhi Peseŋi ɓéeɓ soɗte ri ri. 35 Boffa daa fahaꞌ Koy ka níi tíkké iña ɓéeɓ yaꞌi. 36 Ɓëyí gém Koy ka lahte pesa na ɗúméh rë⁠ ⁠; ɓëyí kaaꞌ gémí rëe nék ii yúh pesi bah, te Koope ay rii dékée teeɓ haay-keeñ.⁠ ⁠»
✡ 3:14 Saame Kíní ɓëy Israyel 21.9